Direktiva Komisije 1999/101/ES

z dne 15. decembra 1999

o prilagajanju tehničnemu napredku Direktive Sveta 70/157/EGS o dovoljeni ravni hrupa in izpušnem sistemu motornih vozil tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [1], kakor je bila nazadnje spremenjena z Direktivo Evropskega parlamenta in Sveta 98/91/ES [2], in zlasti člena 13(2) Direktive,

ob upoštevanju Direktive Sveta 70/157/EGS z dne 6. februarja 1970 o približevanju zakonodaje držav članic o dovoljeno ravni hrupa in izpušnem sistemu motornih vozil [3], kakor je bila nazadnje spremenjena z Direktivo Komisije 96/20/ES [4], in zlasti člena 3 Direktive,

ob upoštevanju naslednjega:

(1) V okviru ES-homologacije izpušnih sistemov kot samostojnih tehničnih enot (izpušnih sistemov kot nadomestnih delov) se je pokazalo, da je izredno težavno izbrati vozilo, ki izpolnjuje veljavne zahteve. Zato je treba prilagoditi opredelitev vzorčnega vozila in tako zagotoviti, da predloženo vozilo izpolnjuje zahteve o skladnosti proizvodnje glede dovoljene ravni hrupa.

(2) Treba je spremeniti nekatere referenčne vrednosti, ki so bile uvedene z Direktivo Sveta 92/97/EGS [5] o spremembi Direktive 70/157/EGS.

(3) Ukrepi, predvideni v tej direktivi, so v skladu z mnenjem Odbora za prilagajanje tehničnemu napredku, ki je bil ustanovljen z Direktivo 70/156/EGS -

SPREJELA NASLEDNJO DIREKTIVO:

Člen 1

Prilogi II in III k Direktivi 70/157/EGS se spremenita v skladu s prilogo k tej direktivi.

Člen 2

1. Države članice od 1. aprila 2000 zaradi razlogov, ki se nanašajo na dovoljeno raven hrupa ali izpušni sistem, ne smejo:

- zavrniti podelitve ES-homologacije ali nacionalne homologacije za neki tip vozila ali za neki tip izpušnega sistema

ali

- prepovedati registracije, prodaje ali začetka uporabe vozil oziroma prodaje ali začetka uporabe izpušnih sistemov,

če vozila ali izpušni sistemi izpolnjujejo zahteve Direktive 70/157/EGS, spremenjene s to direktivo.

2. Države članice od 1. oktobra 2000:

- ne smejo več podeljevati ES-homologacije

in

- morajo zavrniti podelitev nacionalne homologacije

za tip vozila in za tip izpušnega sistema, če niso izpolnjene zahteve Direktive 70/157/EGS, spremenjene s to direktivo.

3. Ne glede na odstavek 2 države članice v zvezi z nadomestnimi deli še naprej podeljujejo ES-homologacijo in dovoljujejo prodajo ali začetek uporabe izpušnih sistemov v skladu s prejšnjimi različicami Direktive 70/157/EGS, pod pogojem, da so ti izpušni sistemi:

- namenjeni za vgradnjo v vozila, ki so že v uporabi,

in

- da izpolnjujejo zahteve direktive, ki je bila veljavna ob prvi registraciji vozil.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 31. marca 2000. O tem takoj obvestijo Komisijo.

Te predpise uporabljajo od 1. aprila 2000.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropskih skupnosti.

Člen 5

Ta direktiva je naslovljena na države članice.

V Bruslju, 15. decembra 1990

Za Komisijo

Erkki Liikanen

Član Komisije

[1] UL L 42, 23.2.1970, str. 1.

[2] UL L 11, 16.1.1999, str. 25.

[3] UL L 42, 23.2.1970, str. 16.

[4] UL L 92, 13.4.1996, str. 23.

[5] UL L 371, 19.12.1992, str. 1.

--------------------------------------------------

PRILOGA

1. Priloga II k Direktivi 70/157/EGS se spremeni:

(a) točka 2.3.3 se nadomesti z:

"2.3.3 Vozilo, ki je predstavnik tipa, v katerega je treba vgraditi sistem, ki izpolnjuje zahteve točke 4.1 iz dela I Priloge III."

;

(b) doda se naslednja točka 5.1.3:

"5.1.3 Izpušne sisteme je treba skrbno vgraditi v vozilo. Treba je zlasti preveriti, ali celoten izpušni sistem po vgradnji še tesni."

2. Priloga III k Direktivi 70/157/EGS se spremeni:

(a) v točki 1 iz dela I se besedilo "v skladu s točkama 7.3.5 in 7.4.3 Priloge I" nadomesti z "v skladu s točko 7 Priloge I";

(b) v točki 1 iz dela II se besedilo "v skladu s točkama 6.3.5 in 6.4.3 Priloge II" nadomesti z "v skladu s točko 7 Priloge II".

--------------------------------------------------